Na podlagi enajstega odstavka 3.čc člena Zakona o kmetijskih zemljiščih (Uradni list RS, št. [71/11](http://www.uradni-list.si/1/objava.jsp?sop=2011-01-3086) – uradno prečiščeno besedilo, [58/12](http://www.uradni-list.si/1/objava.jsp?sop=2012-01-2468), [27/16](http://www.uradni-list.si/1/objava.jsp?sop=2016-01-1075), [27/17](http://www.uradni-list.si/1/objava.jsp?sop=2017-01-1446) – ZKme-1D, [79/17](http://www.uradni-list.si/1/objava.jsp?sop=2017-01-3781), [44/22](http://www.uradni-list.si/1/objava.jsp?sop=2022-01-0877) in [78/23](http://www.uradni-list.si/1/objava.jsp?sop=2023-01-2478) – ZUNPEOVE) minister za okolje, podnebje in energijo v soglasju z ministrom za kmetijstvo, gozdarstvom in prehrano izdaja

**P R A V I L N I K**

**o postavitvi in delovanju fotonapetostnih naprav na kmetijskih zemljiščih**

**1. člen**

**(vsebina)**

1. Ta pravilnik določa podrobnejša pravila za postavitev in delovanje fotonapetostnih naprav na kmetijskih zemljiščih, na katerih se lahko fotonapetostne naprave postavijo in obratujejo.
2. Ta pravilnik se uporablja za kmetijska zemljišča, ki so glede na podrobnejšo vrsto dejanske rabe uvrščena med intenzivne sadovnjake in se jih uporablja za gojenje naslednjih sadnih vrst:
3. jablane, ki so gojene v obliki vitkega vretena in so gojene tako ali so cepljene na takšen koreninski sistem, da ne dosegajo velikih višin;
4. hruške, ki so gojene v obliki vitkega vretena in so gojene tako ali so cepljene na takšen koreninski sistem, da ne dosegajo velikih višin;
5. jagodičje.

**2. člen**

**(pomen izrazov)**

1. Izrazi, uporabljeni v tem pravilniku, pomenijo:
2. dinamična namestitev je vrsta namestitve fotonapetostnih panelov na nosilno konstrukcijo, ki omogoča spreminjanje nagiba panelov;
3. dvostranski paneli so fotonapetostni paneli, pri katerih je proizvodnja elektrike preko sončnega obsevanja možna na obeh straneh panela;
4. enostranski paneli so fotonapetostni paneli, pri katerih je proizvodnja elektrike preko sončnega obsevanja možna zgolj na eni strani panela;
5. fiksna namestitev je vrsta namestitve fotonapetostnih panelov na nosilno konstrukcijo, ki ne omogoča spreminjanja nagiba panelov;
6. horizontalna namestitev je namestitev fotonapetostnih panelov na nosilno konstrukcijo, na kateri so fotonapetostni paneli nameščeni horizontalno ali pod naklonom, ki ni večji od 45 stopinj;
7. lastnik fotonapetostne naprave je tudi investitor fotonapetostne naprave;
8. nosilna konstrukcija je konstrukcija, ki je del fotonapetostne naprave in na katero so nameščeni fotonapetostni paneli, obsega točkovne temelje ter vertikalne in horizontalne dele konstrukcije, ki so lahko med seboj povezani;
9. delno prosojni fotonapetostni panel je takšen fotonapetostni panel, ki prepušča vsaj 40 odstotkov sončne svetlobe, ki pada na panel, kar mora biti razvidno iz tehničnih specifikacij proizvajalca.

(2) Izrazi s področja graditve in projektiranja objektov, ki niso opredeljeni s tem pravilnikom, imajo enak pomen, kot ga določajo predpisi s področja graditve objektov ter arhitekturne in inženirske dejavnosti.

(3) Izrazi s področja energetike, ki niso opredeljeni s tem pravilnikom, imajo enak pomen, kot ga določajo predpisi s področja energetike.

(4) Izrazi s področja kmetijstva, ki niso opredeljeni s tem pravilnikom, imajo enak pomen, kot ga določajo predpisi s področja kmetijstva.

**3. člen**

**(pravila za postavitev in delovanje)**

(1) Pred postavitvijo fotonapetostne naprave se preuči postavitev z namenom, da se glede na klimatske posebnosti območja in vrste rastlin pod fotonapetostno napravo v največji meri doseže optimalne razmere za vzgojo rastlin in čim bolj optimalen pridelek, obenem pa se rastline v čim večji meri zaščiti pred škodljivimi podnebnimi vplivi. Postavitev in delovanje fotonapetostne naprave je možna v primeru, da se ohranja zadostno prepustnost sončne svetlobe, ki jo rastline pod fotonapetostno napravo potrebujejo za rast in razvoj.

(2) Postavitev in delovanje fotonapetostne je dovoljena, če:

1. je fotonapetostna naprava sestavljena samo iz prosojnih fotonapetostnih panelov. Načrtovana mora biti tako, da ne pride do poškodb ali porušitve zaradi zunanjih vplivov, kot sta veter in sneg, ali zaradi opravljanja kmetijske dejavnosti. Sestavljena mora biti iz takšnih materialov, ki ne oddajajo škodljivih snovi v okolico;

2. je nosilna konstrukcija dovolj stabilna in ima takšno nosilnost, da je nanjo možno namestiti fotonapetostne panele ter ostale elemente fotonapetostne naprave, kot tudi druge elemente, kot so namakalni sistem ali dodatna zaščita pred vremenskimi vplivi, ki jih rastline pod fotonapetostno napravo potrebujejo za rast in razvoj;

3. je nosilna konstrukcija postavljena v liniji rastlin, ki rastejo pod fotonapetostno napravo. Temelji nosilne konstrukcije ne zasedajo več kot šest odstotkov celotne površine kmetijskega zemljišča, na katerem je nameščena fotonapetostna naprava. Pri izvedbi temeljenja se uporabi metodo pilotiranja ali vrtanja in se izogiba uporabi betona in cementa, razen če zaradi strukture tal to ni tehnično mogoče;

4. je fotonapetostna naprava zasnovana na način, da jo je možno enostavno odstraniti, po njeni odstranitvi pa se kmetijsko zemljišče s čim manjšimi posegi lahko vzpostavi v stanje, kot je bilo pred postavitvijo fotonapetostne naprave;

5. je fotonapetostna naprava nameščena tako, da je najnižja točka nameščenih fotonapetostnih panelov vsaj tolikšna, kot je višina rastline, ki uspeva pod fotonapetostno napravo, pri čemer se višino določi tudi glede na vrsto mehanizacije, ki se jo uporablja za vzgojo, vzdrževanje, obdelavo in negovanje rastlin. Največja višina, ki jo fotonapetostna naprava lahko doseže, ne sme presegati šestih metrov;

6. je odtekanje vode s fotonapetostnih panelov urejeno tako, da ne prihaja do zastajanje vode ali kapljičnega roba. Praviloma se vodo usmerja na zatravljen vmesni prostor med sadnimi rastlinami. Fotonapetostna naprava ima lahko nameščen sistem zbiranja in razdeljevanja padavinske vode;

7. se fotonapetostne module na nosilno konstrukcijo namesti horizontalno. Praviloma se fotonapetostne module namesti fiksno, dovoljena pa je tudi dinamična namestitev, v kolikor se z njo doseže boljše pogoje za rast in razvoj rastlin pod fotonapetostno napravo, kot pri fiksni namestitvi. Uporabi se lahko enostranske in dvostranske panele;

8. so kabli za prenos električne energije na fotonapetostni napravi nameščeni na nosilni konstrukciji na način, da potekajo tik pod fotonapetostnimi paneli oziroma ob horizontalni konstrukciji na takšni višini, da do njih ni možno enostavno dostopati. Kabli so zaščiteni pred poškodbami, ki jih lahko povzročijo kmetijska opravila ali vremenski vplivi. Kabli so najmanj ob vertikalnih stebrih konstrukcije umeščeni v zaščitne elemente. V tla so lahko kabli položeni samo pri povezovanju od fotonapetostne naprave do mesta priklopa fotonapetostne naprave, pri čemer morajo biti položeni v zaščitni cevni kanalizaciji in na takšni globini, da ne pride do poškodb zaradi opravljanja kmetijske in drugih dejavnosti in

9. se v primeru, da fotonapetostna naprava vključuje tudi napravo za shranjevanje energije, napravo za shranjevanje postavi tako, da ne ovira ali čim manj ovira kmetijsko rabo zemljišča (npr. ob robu kmetijskega zemljišča ali ob obstoječi cestni povezavi).

(3) Skupna površina fotonapetostne naprave ne sme prekrivati več kot 70 odstotkov celotne površine zemljišča, na katerem je postavljena fotonapetostna naprava. Pri izračunu površine fotonapetostne naprave se upošteva vsoto površin vseh fotonapetostnih panelov, ki so del te fotonapetostne naprave, ne glede na njihovo orientacijo ali naklon. V kolikor je del fotonapetostne naprave tudi naprava za shranjevanje energije, se k površini fotonapetostne naprave prišteje tudi tlorisna površina te naprave. Pri izračunu površine kmetijskega zemljišča, na katerem je nameščena fotonapetostna naprava, se upošteva površino med skrajnimi točkami na njem postavljene fotonapetostne naprave.

**4. člen**

**(skladnost s prostorskimi in gradbenimi predpisi)**

(1) Fotonapetostna naprava mora biti postavljena v skladu z zahtevami iz drugega in tretjega odstavka prejšnjega člena ter v skladu s prostorskimi izvedbenimi akti in drugimi predpisi, ki urejajo prostor. Preveritev, da montaža ni v nasprotju s prostorskimi akti in drugimi predpisi, ki urejajo prostor, izvede lastnik fotonapetostne naprave ali tretja oseba.

(2) Če se fotonapetostno napravo postavi na območju, ki je s posebnimi predpisi
opredeljeno kot varovalni pas ali varovano območje, ali ki leži na vodnem ali priobalnem
zemljišču v skladu s predpisi o vodah, je za postavitev naprave obvezno pridobiti mnenje oziroma soglasje pristojnega mnenjedajalca oziroma soglasodajalca o sprejemljivosti nameravane postavitve z vidika njegovih pristojnosti. Preveritev morebitnega obstoja varovanja izvede investitor ali tretja oseba;

(3) Lastnik fotonapetostne naprave na kmetijskem zemljišču mora imeti pridobljeno pravico graditi v skladu s predpisi, ki urejajo graditev objektov.

**5. člen**

**(postopek pred pričetkom delovanja fotonapetostne naprave)**

(1) Pred pričetkom delovanja fotonapetostne naprave se izvede pregled, iz katerega izhaja, da sta zaščita pred delovanjem strele in zagotovitev varnosti nizkonapetostnih električnih inštalacij in naprav, v skladu s predpisi, ki urejajo zaščito pred delovanjem strele in zahteve za nizkonapetostne električne inštalacije v stavbah. Pregled zaščite pred strelami in ustreznosti nizkonapetostnih električnih inštalacij izvede pooblaščeni inženir oziroma preglednik s področja elektrotehnike.

(2) Pred pričetkom delovanja fotonapetostne naprave, pri kateri so fotonapetostni paneli dinamično nameščeni na nosilno konstrukcijo in ki je postavljena na območju, ki se v skladu s predpisi s področja varstva okolja razvršča v območje II. ali III. stopnje varstva pred hrupom, se izdela presoja zagotovljenih tehničnih in konstrukcijskih ukrepov za varstvo pred hrupom (zlasti ukrepi za zmanjševanje emisij hrupa in preprečevanje širjenja hrupa), s katero se dokaže, da bo delovanje te naprave izpolnjevalo pogoje, ki so v predpisih s področja varstva okolja določeni za nov vir hrupa. Presojo zaščite pred hrupom izdela oseba, ki v skladu s predpisi s področja varstva okolja izpolnjuje pogoje za pooblaščenega izvajalca ocenjevanja hrupa.

(3) Pred pričetkom delovanja fotonapetostne naprave se izdela statična presoja, s katero se dokaže, da zaradi stalnih vplivov (lastna teža nosilne konstrukcije in stalna obtežba fotonapetostnih panelov ter drugih elementov fotonapetostne naprave) ter spremenljivih vplivov (vremenski vplivi, veter in sneg) ne bo ogrožena mehanska odpornost in stabilnost fotonapetostne naprave. Statično presojo izdela pooblaščeni inženir s področja gradbeništva.

(4) Pred pričetkom delovanja fotonapetostne naprave se izdela strokovna presoja požarne varnosti, s katero se dokaže, da se požarna varnost območja, kjer je fotonapetostna naprava postavljena, zaradi postavitve fotonapetostne naprave ne bo zmanjšala. Presojo požarne varnosti izdela pooblaščeni inženir s področja požarne varnosti.

**6. člen**

**(priključitev naprave)**

Lastnik fotonapetostne naprave vlogo za priključitev vloži pri distribucijskem operaterju na obrazcu, kot je določen v Prilogi, ki je sestavni del tega pravilnika. Z njim lastnik fotonapetostne naprave izjavlja, da je njegova fotonapetostna naprava fotonapetostna naprava na kmetijskem zemljišču in da so bile pri njeni montaži upoštevane zahteve iz 4. in 5. člena.

**7. člen**

**(hramba dokumentacije)**

Lastnik fotonapetostne naprave mora zagotoviti hrambo dokumentacije, kot je predpisana v 4. in 5. členu, ves čas postavitve in delovanja fotonapetostne naprave.

KONČNA DOLOČBA

**8. člen**

**(začetek veljavnosti)**

Ta pravilnik začne veljati petnajsti dan po objavi v Uradnem listu Republike Slovenije.

Št.

Ljubljana, dne

EVA 2024-2570-0061

mag. Bojan Kumer

minister za okolje, podnebje in energijo

Soglašam!

Mateja Čalušić

 ministrica za kmetijstvo, gozdarstvo in prehrano

Priloga:

INVESTITOR

..................................................................................................................................

……………………………………………………………………………………………………………

če je investitor pravna oseba: firma, poslovni naslov in matična številka
če je investitor fizična oseba: ime, priimek in naslov

FOTONAPETOSTNA NAPRAVA NA KMETIJSKEM ZEMLJIŠČU

..................................................................................................................................

..................................................................................................................................

(kratek opisom njenih karakteristik in podatki o njenem izdelovalcu)

ki je montirana na kmetijskih zemljiščih s parc. št. .............................................................

……………………………………………………………..………., k. o. ...........................,

IZJAVLJAM

da je naprava, za katero vlagam zahtevo za njeno priključitev, proizvodna naprava na kmetijskem zemljišču in da so pri njeni montaži upoštevane zahteve, predpisane s 4. in 5. členom Pravilnika o postavitvi in delovanju fotonapetostnih naprav na kmetijskih zemljiščih,

**kar dokazujem z naslednjim:**

1. za objekt je bilo izdano gradbeno dovoljenje (če je za postavitev naprave potrebno),

št. ................................................................. z dne ......................................

2. preveritev, da montaža ni v nasprotju s prostorskimi akti, je izvedel

............................................................................................
ime in priimek

Podpis, osebni žig\*
in datum podpisa
(\*osebni žig samo, če ga oseba, ki je
izvedla preveritev, uporablja)\*\*

3. statično presojo je izdelal

............................................................................................
ime in priimek

Podpis, osebni žig
in datum podpisa\*\*

4. presojo požarne varnosti je izdelal
............................................................................................
ime in priimek

Podpis, osebni žig
in datum podpisa\*\*

5. presojo zaščite pred strelami in ustreznosti nizkonapetostnih
inštalacij je izdelal

..........................................................................................
ime in priimek

Podpis, osebni žig
in datum podpisa\*\*

6. presojo zaščite pred hrupom je izdelal

..........................................................................................
ime in sedež izvajalca ter številka in čas veljavnosti pooblastila

Podpis, žig
in datum podpisa\*\*

7. Zemljišče, na katerem je postavljena fotonapetostna naprava, leži / ne leži (\*ustrezno obkrožiti) na območju varovalnega pasu.

Pridobljena mnenja oziroma soglasja, da je nameravana postavitev sprejemljiva z vidika pristojnosti posameznega pristojnega organa (\* samo v primeru, če je obkroženo »leži«):

..................................................................................................................................
(ime pristojnega organa ter številka in datum izdaje mnenja oziroma soglasja)

8. Zemljišče, na katerem je postavljena fotonapetostna naprava, leži / ne leži
(\*ustrezno obkrožite) na območju, varovanem s posebnimi predpisi, ali na vodnem ali priobalnem zemljišču.

Pridobljena mnenja oziroma soglasja, da je nameravana montaža sprejemljiva z vidika pristojnosti posameznega pristojnega organa (\* samo v primeru, če je obkroženo »leži«):

........................................................................................................................................
(ime pristojnega organa ter številka in datum izdaje mnenja oziroma soglasja)

Kraj in datum:

V .............................................

dne .........................................

Obrazec izpolnil: ………………………………………………

........................................
podpis investitorja
(če je investitor pravna oseba, s. p. ali posameznik, ki samostojno
opravlja dejavnost, se podpiše odgovorna oseba)

**OBRAZLOŽITEV**

1. **Pravna podlaga**

S sprejemom Zakona o uvajanju električne energije iz obnovljivih virov energije (Ur. list RS, št. 78/23, v nadaljevanju: ZUNPEOVE) se je tudi v slovenskem pravnem redu uveljavil pojem »spremljajoča energetska dejavnost«. To pomeni postavitev proizvodnih naprav, ki proizvajajo električno energijo iz obnovljivih virov energije (sonca ali vetra), na območjih, kjer zaradi različnih omejitev veljavnih področnih predpisov obstaja neizkoriščen potencial zaradi veljavnih, praviloma absolutnih prepovedi umeščanja. ZUNPEOVE je tako omogočil možnost postavitve naprav za pridobivanje električne energije iz sonca (fotonapetostnih naprav) na nekaterih območjih, katerih osnovni namen je kmetijska raba.

Pravna podlaga za pripravo Pravilnika o postavitvi in delovanju fotonapetostnih naprav na kmetijskih zemljiščih je enajsti odstavek 3.čc člena Zakona o kmetijskih zemljiščih (Uradni list RS, št. [71/11](http://www.uradni-list.si/1/objava.jsp?sop=2011-01-3086) – uradno prečiščeno besedilo, [58/12](http://www.uradni-list.si/1/objava.jsp?sop=2012-01-2468), [27/16](http://www.uradni-list.si/1/objava.jsp?sop=2016-01-1075), [27/17](http://www.uradni-list.si/1/objava.jsp?sop=2017-01-1446) – ZKme-1D, [79/17](http://www.uradni-list.si/1/objava.jsp?sop=2017-01-3781), [44/22](http://www.uradni-list.si/1/objava.jsp?sop=2022-01-0877) in [78/23](http://www.uradni-list.si/1/objava.jsp?sop=2023-01-2478) – ZUNPEOVE), ki določa, da Minister, pristojen za energijo, v soglasju z ministrom, pristojnim za kmetijstvo, predpiše podrobnejša pravila za postavitev in delovanje fotonapetostnih naprav na kmetijskih zemljiščih, ki so glede na evidenco dejanske rabe kmetijskih in gozdnih zemljišč uvrščena med njive ali trajni nasad.

1. **Namen priprave pravilnika**

Namen pravilnika je določiti takšna pravila za postavitev fotonapetostnih naprav na kmetijskih zemljiščih, da bo fotonapetostna naprava služila kot spremljajoča energetska dejavnost in kot možen način omilitve vpliva škodljivih vremenskih pojavov. Pri pripravi pravilnika se je sledilo vodilu, da proizvodnja hrane zaradi postavitve fotonapetostnih naprav ne sme biti ogrožena, fotonapetostne naprave pa morajo prinašati dodano vrednost kmetijskemu gospodarstvu. Pri tem gre tako za dodaten vir prihodka oziroma zmanjšanje stroškov porabe elektrike, kot tudi za vpeljavo novih možnosti zaščite rastlin in boljše izrabe kmetijskih zemljišč. Priča smo namreč vedno bolj ekstremnim vremenskim pojavom, kot so sušna obdobja, zmrzali, močan veter, fotonapetostne naprave pa naj predstavljajo tudi znižanje tveganj pri opravljanju dejavnosti kmetijske pridelave.

Absolutna omejitev postavitve fotonapetostne naprave je bila s sprejetjem ZUNPEOVE na določenih kmetijskih zemljiščih odpravljena. Na zemljiščih, ki imajo dejansko rabo trajni travnik (pod dodatnim pogojem, da njegove boniteta ne presega 35 točk), ter kmetijsko zemljišče v zaraščanju (pri katerem je treba pred postavitvijo prijaviti spremembo dejanske rabe v trajni travnik), pogoje za postavitev in delovanje določa že sam Zakon o kmetijskih zemljiščih. Na kmetijskih zemljiščih, ki imajo dejansko rabo njive ali trajni nasad, pa se postavitev fotonapetostne naprave lahko izvede pod pogoji, kot so določeni v tem pravilniku, ki obravnava pravila za postavitev in delovanje naprav ter predpisuje obvezen postopek pred priključitvijo fotonapetostnih naprav.

1. **Postavitve fotonapetostnih naprav na kmetijskih zemljiščih**

Postavitev fotonapetostnih naprav na kmetijskih zemljiščih se po svetu vedno bolj uveljavlja, prav postavitev na sadnih nasadih pa se kaže kot najbolj učinkovita možnost spremljajoče energetske rabe na kmetijskih zemljiščih. V grobem poznamo dva glavna sistema postavitve fotonapetostnih naprav in sicer zaprti tip (postavitve na strehah rastlinjakov) ter odprti tip (linijske postavitve nad sadnimi rastlinami, vertikalne postavitve in podobno). V tem pravilniku se osredotočamo na možnosti postavitve odprtega tipa fotonapetostnih naprav in sicer linijske postavitve nad določenimi sadnimi vrstami, za katere ocenjujemo, da so najbolj primerne za postavitev fotonapetostnih naprav.

Pri postavitvi fotonapetostne naprave na kmetijskih zemljiščih velja, da postavitev ne sme otežiti realizacije posegov v prostor in opravljanja razvojnih možnosti osnovne dejavnosti, kakor je določena z namensko rabo prostora. Postavitev fotonapetostne naprave mora omogočiti, da zemljišče in objekti hkrati služijo osnovnemu namenu (kmetijstvo) in spremljajoči energetski dejavnosti.

ZUNPEOVE v tretjem poglavju 42. člena določa, da se spremljajoča energetska dejavnost načrtuje s prostorskimi izvedbenimi akti ali uredbo o prostorskem redu. Na območju kmetijskih zemljišč se fotonapetostne naprave načrtujejo v skladu z zakonom, ki urejajo prostor. ZUNPEOVE torej dopušča postavitev fotonapetostnih naprav na določenih kmetijskih zemljiščih pod določenimi pravili, se pa morajo fotonapetostne naprave še vedno načrtovati ter postaviti skladno z zakonodajo, ki ureja prostor in graditev.

1. **Vsebina pravilnika**

V Evropi se izvaja kar nekaj raziskav in pilotnih projektov na kmetijskih zemljiščih, iz katerih smo izhajali pri pripravi tega pravilnika. Pri pripravi pravilnika so bile uporabljene razne že izdelane študije ter preučeni določeni projekti in primeri dobrih praks. Za izdelavo ocene primernosti kombiniranja pridelave hrane s proizvodnjo energije iz fotonapetostnih modulov so odločilne lastnosti rastlin, pri čemer je potrebno upoštevati učinkovitost rabe vode (hitrost transpiracije), hitrost fotosinteze, optimalne temperature, točko nasičenosti svetlobe in podobne parametre. Primernost postavitve fotonapetostne naprave nad določeno kmetijsko kulturo oziroma rastlino je potrebno preveriti že pred pričetkom načrtovanja fotonapetostne naprave.

Ta pravilnik se uporablja za kmetijska zemljišča, ki so glede na podrobnejšo vrsto dejanske rabe uvrščena med intenzivne sadovnjake in sicer na določenih rastlinskih vrstah (jablana, hruške, jagodičje), ki se gojijo v linijah in praviloma ne dosegajo velikih dimenzij oziroma višin in so kot take primerne za postavitev fotonapetostnih naprav. V tem primeru namreč ni potrebno sproti prilagajati fotonapetostne naprave obsegu proizvodnje, kolobarjenju in podobno. Sploh pri jagodičju se kaže primernost postavitve fotonapetostnih naprav zaradi dejstva, da je možno pod fotonapetostno napravo kulture enostavno zamenjati z drugimi, za postavitev fotonapetostne naprave pa so potrebne nižje in posledično cenejše konstrukcije.

Pravilnik predpisuje maksimalno pokritost zemljišča s fotonapetostno napravo, določa maksimalno površina temeljev na zemljišču. Temeljenje se praviloma mora izvesti brez uporabe betona ali cementa, izjema so zgolj takšna tla, kjer primerno temeljenje nosilne konstrukcije z vrtanjem ali nabijanjem ni možno. Postaviti bo možno zgolj takšne fotonapetostne naprave, katerih fotonapetostni paneli so »prosojni«, torej ki prepuščajo vsaj 40% svetlobe. Bistveno je namreč doseči namen, da zaradi postavitve fotonapetostne naprave ne pride do velikega zmanjšanja pridelka. Pri postavitvi fotonapetostne naprave se mora na kmetijskem zemljišču narediti čim manjši poseg, fotonapetostno napravo pa mora biti možno brez večjih posegov in težav odstraniti.

Pravilnik predpisuje pravila za postavitve fotonapetostnih naprav na način, pri katerem se bo doseglo pravšnje pogoje za rast rastlin, kar pomeni dovolj veliko prepustnost svetlobe ter obenem zaščito pred točo in možno omilitev pred drugimi škodljivimi vremenskimi vplivi, kot so zmrzal (zadrževanje toplote pri tleh, kasnejše prebujanje rastlin zaradi senčenja), manjšo potrebe po namakanju (zadrževanje vlage oziroma manjše izparevanje), morebitno manjšo porabo sredstev za zatiranje škodljivcev (zaradi manjšega oroševanja oziroma močenja rastlin), zaščito pred vetrovi. Postavitev fotonapetostne naprave naj v čim večji meri nadomesti oziroma omogoči zmanjšanje uporabe klasičnih zaščitnih sredstev, kot so mreže in razne folije in pregrinjala za zaščito pred soncem, točo ipd.

Poleg pravil glede načina postavitve fotonapetostne naprave pravilnik določa tudi postopek pred priključitvijo fotonapetostne naprave. Treba je preveriti, ali je naprava varna pred porušitvijo zaradi vetra in snega, ne povečuje požarne ogroženosti, ne obstaja nevarnost električnega udara zaradi strele, ter v primeru dinamične namestitve fotonapetostnih panelov (premikajoči se paneli) fotonapetostna naprava ne povzroča pretiranega hrupa na območjih, ki se v skladu s predpisi s področja varstva okolja razvršča v območje II. ali III. stopnje varstva pred hrupom.